FI Euroopan unionin virallinen lehti C 178/2

Viidestoista tilanneselvitys pienaseiden ja kevyiden aseiden sekä niissä käytettävien ampumatarvikkeiden laittoman keskittymisen ja kaupan torjumista koskevan EU:n strategian täytäntöönpanosta – (2013/I)

2014/C 178/02

I JOHDANTO

Viidestoista tilanneselvitys pienaseiden ja kevyiden aseiden sekä niissä käytettävien ampumatarvikkeiden laittoman keskittymisen ja kaupan torjumista koskevan EU:n strategian täytäntöönpanosta kattaa EU:n toimet vuoden 2013 alkupuoliskolla (1. tammikuuta 2013–30. kesäkuuta 2013). Selvityksen on laatinut EUH:n jaosto ”joukkotuhoaseet, tavanomaiset aseet ja avaruus” yhteistyössä muiden EUH:n ja Euroopan komission asiaankuuluvien yksiköiden kanssa. Selvityksen kattamalla kaudella EU jatkoi pienaseisiin ja kevyisiin aseisiin sekä niissä käytettäviin ampumatarvikkeisiin liittyvien kysymysten käsittelyn edistämistä kaikilla monenvälisillä foorumeilla ja kolmansien maiden kanssa käymässään poliittisessa vuoropuhelussa asiaankuuluvien kansainvälisten välineiden kuten pienaseiden ja kevyiden aseiden laittoman kaupan kaikkien osa-alueiden ehkäisemistä, torjumista ja poistamista koskevan YK:n toimintaohjelman puitteissa. EU osallistui aktiivisesti asekauppasopimusta käsitelleeseen YK:n diplomaattiseen päätöskonferenssin 18.–28. maaliskuuta 2013 New Yorkissa ja pani tyytyväisenä merkille asekauppasopimuksen hyväksymisen YK:n yleiskokouksessa 2. huhtikuuta 2013. Raportointikauden aikana EU myös jatkoi useiden sellaisten hankkeiden toteuttamista, jotka liittyvät pienaseiden ja kevyiden aseiden sekä niissä käytettävien ampumatarvikkeiden laittoman kaupan ja liiallisen keskittymisen torjumiseen tai ehkäisemiseen. Lisäksi EU ryhtyi valmistelemaan uusia aloitteita, joita on tarkoitus kehittää edelleen tulevina kuukausina.

II EU:N PIENASESTRATEGIAAN KUULUVAN TOIMINTASUUNNITELMAN TÄYTÄNTÖÖNPANO

II.1 Tehokas monenvälisyys maailmanlaajuisten, alueellisten ja kansallisten mekanismien kehittämiseksi pienaseiden ja kevyiden aseiden sekä niissä käytettävien ampumatarvikkeiden tarjonnan ja epävakauttavan leviämisen estämiseksi

a) Pienaseiden ja kevyiden aseiden laittoman kaupan kaikkien osa-alueiden ehkäisemistä, torjumista ja poistamista koskevan YK:n toimintaohjelman (2001) täytäntöönpano

YK:n aseriisuntatoimiston (UNODA) toimien tukemisesta toimintaohjelman toteuttamiseksi annetun neuvoston päätöksen (neuvoston päätös 2011/428/YUTP, annettu 18. heinäkuuta 2011) puitteissa järjestettiin yhdessä Arabiliiton sihteeristön kanssa Arabiliiton jäsenvaltioille Kairossa 10. ja 11. kesäkuuta 2013 alueellinen kokous toimintaohjelman täytäntöönpanosta.

Tämä oli ensimmäinen alueellinen kokous toimintaohjelman täytäntöönpanosta vuoden 2012 tarkistuskonferenssin jälkeen, jossa kaikki YK:n jäsenvaltiot pääsivät yhteisymmärrykseen päätösasiakirjasta, joka koskee toimintaohjelman täysimittaisen ja tehokkaan täytäntöönpanon vahvistamista tulevaisuudessa. Keskustelu tarkistuskonferenssin tuloksista muodosti merkittävän osan Kairon kokouksesta. Lukuisat Arabiliiton maat ilmaisivat halukkuutensa saada ampumatarvikkeiden hallintaan liittyvää koulutusta ja olivat tyytyväisiä siihen, että ampumatarvikkeita koskevat kansainväliset tekniset suuntaviivat (International Ammunition Technical Guidelines, IATG) on käännetty arabian kielelle osana neuvoston päätöksen mukaista toimien täytäntöönpanoa. Arabiliiton jäsenvaltiot suhtautuivat myönteisesti myös suuntaviivoihin liittyvään YK:n Safer Guard -tietokoneohjelmistoon, joka on kehitetty YK:n aseriisuntatoimistolle annetulla EU:n tuella ja joka tarjoaa asiantuntijoille paikan päällä täsmällisen ja tehokkaan tavan soveltaa IATG:n mukaisia ampumatarvikkeiden turvallisuusstandardeja (katso http://www.un.org/disarmament/un-saferguard/).

Vuoden 2013 alkupuoliskolla neuvoston päätöksen 2011/428/YUTP täytäntöönpanoa edistettiin merkittävästi myös ottamalla kolmessa Afrikan maassa käyttöön aseiden merkintälaitteet. Laajojen neuvottelujen jälkeen Burkina Fason ja Togon sekä merkittävää myös Malin asianomaiset viranomaiset esittivät pyynnön saada tällaisia merkintälaitteita. Mali on parhaillaan vahvistamassa asevoimiaan (Ranskan hallituksen avustuksella), ja sen odotetaan käynnistävän lähikuukausina merkittävän aloitteen julkisista hankinnoista. Sen uudistuspyrkimykset voivat hyvinkin olla yhdenmukaiset aseiden merkintäohjelman kanssa. YK:n aseriisuntatoimisto työskentelee näiden kolmen maan kanssa merkintälaitteiden toimittamisen toteuttamiseksi, mikä tulee olemaan neuvoston päätöksen täytäntöönpanon painopiste tulevina kuukausina. Koska YK:n Safer Guard -tekniset suuntaviivat ja niiden täytäntöönpanoon liittyvä tietokoneohjelmisto on saatu valmiiksi, järjestetään marraskuussa 2013 YK:n Safer Guard -ohjelman alaisen teknisen arviointilautakunnan avajaiskokous ohjelman täytäntöönpanon edistämiseksi.

b) Asekauppasopimus

EU on erittäin tyytyväinen asekauppasopimuksen hyväksymiseen. Se uskoo vakaasti, että asekauppasopimus voi, kun se on pantu laajasti ja tehokkaasti täytäntöön, edistää merkittävästi laillisten kansainvälisten aseiden siirtojen muuttumista aiempaa vastuullisemmiksi ja avoimemmiksi sekä aseiden laittoman kaupan torjumista. EU aikoo tukea sopimuksen maailmanlaajuista soveltamista ja täysimittaista täytäntöönpanoa.

Pienaseiden ja kevyiden aseiden sisällyttäminen asekauppasopimuksen määräyksiin oli tärkeä askel. Pienaseiden ja kevyiden aseiden laillisiin kansainvälisiin siirtoihin kohdistettava tiukempi valvonta, joka toteutetaan esimerkiksi loppukäyttäjiä koskevien tehokkaampien tarkastusten ja vakuuksien sekä aseiden välityksen vähentämiseksi toteutettavien toimenpiteiden avulla, voi edelleen vähentää riskiä siitä, että kyseiset pienaseet ja kevyt aseet päätyvät laittomille markkinoille. Asekauppasopimus täydentää näin ollen myös muita asiaa koskevia YK:n välineitä, joita ovat esimerkiksi YK:n toimintaohjelma ja YK:n ampuma-asepöytäkirja.

EU osallistui aktiivisesti asekauppasopimusta käsitelleeseen YK:n diplomaattiseen päätöskonferenssin 18.–28. maaliskuuta 2013 New Yorkissa YK:n tarkkailija-asemansa mukaisesti. Koska yhteisymmärrykseen ei päästy ainoastaan kolmen YK-valtion vastustuksen vuoksi (Syyria, Pohjois-Korea ja Iran), konferenssissa laadittu ehdotus asekauppasopimuksen tekstiksi otettiin YK:n yleiskokouksen käsittelyyn ja hyväksyttiin äänestyksellä 2. huhtikuuta. Kaikki EU:n jäsenvaltiot ovat allekirjoittaneet asekauppasopimuksen sen jälkeen, kun se avattiin allekirjoittamista varten 3. kesäkuuta, ja nyt on käynnissä ratifioiminen, joka riippuu EU:n ja jäsenvaltioiden menettelyvaatimuksista.

Kun asekauppasopimusprosessin edistämisestä järjestämällä maailmanlaajuisia alueellisia seminaareja 14. kesäkuuta 2010 annetun neuvoston päätöksen 2010/336/YUTP täytäntöönpano oli saatettu loppuun, hyväksyttiin 22. tammikuuta 2013 neuvoston päätös 2013/43/YUTP EU:n tuen jatkamiseksi tällä alalla. Genevessä järjestettiin kaksi seminaaria – maalis- ja kesäkuussa 2013 – joihin osallistuivat keskeisimmät sidosryhmät ja joissa valmisteltiin maaliskuun diplomaattikonferenssia ja arvioitiin täytäntöönpanon tulevia haasteita.

c) Kansainvälisen järjestäytyneen rikollisuuden vastaiseen Yhdistyneiden kansakuntien yleissopimukseen (UNTOC) tehdyn, ampuma-aseiden laittoman valmistuksen ja kaupan torjumista koskevan lisäpöytäkirjan täytäntöönpano

Ehdotus neuvoston päätökseksi kansainvälisen järjestäytyneen rikollisuuden vastaiseen YK:n yleissopimukseen tehdyn, ampuma-aseiden, niiden osien ja komponenttien sekä ampumatarvikkeiden laittoman valmistuksen ja kaupan torjumista koskevan lisäpöytäkirjan (ampuma-asepöytäkirjan) tekemisestä hyväksyttiin 22. maaliskuuta 2013. Neuvoston on tarkoitus hyväksyä päätös vuoden loppuun mennessä saatuaan Euroopan parlamentin hyväksynnän. Lainsäädäntöehdotuksen tarkoituksena on saattaa loppuun prosessi ampuma-asepöytäkirjan määräysten saattamiseksi osaksi EU:n lainsäädäntöä. EU ei ole vielä tehnyt ampuma-asepöytäkirjaa, mutta se on EU:lle kansainvälinen sitoumus.

Vuoden 2013 alkupuoliskolla jatkettiin vakautusvälineen pitkän aikavälin toimenpiteenä kolmivuotista (maaliskuu 2011 – helmikuu 2014) hanketta ampuma-aseiden kansainvälisen laittoman kaupan ehkäisemiseksi ja torjumiseksi edistämällä ampuma-asepöytäkirjan ratifiointia ja täytäntöönpanoa. Hanke ulottuu maantieteellisesti Länsi-Afrikkaan (Benin, Burkina Faso, Gambia, Ghana, Mali, Mauritania, Senegal, Togo), Etelä-Amerikkaan (Argentiina, Bolivia, Brasilia, Chile, Paraguay, Uruguay) ja Karibian alueelle (Jamaika). Lainsäädännön yhdenmukaistamiseen ja pienaseiden ja kevyiden aseiden hallinnointivalmiuksien lisäämiseen liittyvän kohdennetun teknisen avun tarjoamista jatkettiin tavoitteena edistää ampuma-asepöytäkirjan ratifiointia ja täytäntöönpanoa Latinalaisessa Amerikassa, Karibian alueella ja Länsi-Afrikassa. Hanke myös lisää tietoisuutta pienaseisiin ja kevyisiin aseisiin liittyvistä asioista, jotta voidaan parantaa kansalaisyhteiskunnan osallistumista ja valvontaa tällä alalla. Yhdeksi hanketoiminnoksi on kaavailtu ampuma-aseiden alueiden välistä laitonta kauppaa tarkastelevaa tutkimusta, joka tarjoaa kumppanimaille aineistoa politiikanteon tueksi. Hankkeen toteuttaa Yhdistyneiden kansakuntien huumeiden ja rikollisuuden torjunnasta vastaava järjestö (UNODC).

Lisäksi EU antaa vakautusvälineen pitkän aikavälin osan puitteissa rahoitustukea Interpolille, jotta se voi kehittää ja ottaa käyttöön tietokannan kadonneiden, varastettujen, laittomasti myytyjen ja salakuljetettujen ampuma-aseiden jäljittämiseksi ja seuraamiseksi (iARMS) Interpolin I24/7-järjestelmän kautta. Tavoitteena on helpottaa alueellista ja alueiden välistä tiedonvaihtoa ja tutkinnallista yhteistyötä lainvalvontaviranomaisten välillä. Käyttöönoton pilottivaiheessa (2011–2012) keskityttiin Länsi-Afrikkaan (Benin, Burkina Faso, Gambia, Ghana, Mali, Mauritania, Senegal, Togo), Etelä-Amerikkaan (Argentiina, Bolivia, Brasilia, Chile, Paraguay, Uruguay) ja Karibian alueeseen (Jamaika), ja se kattoi myös joitakin Euroopan maita (Tšekki, Kroatia, Portugali, Espanja). Interpolin iARMS-järjestelmälle annettavan vakautusvälineen pitkän aikavälin tuen toinen vaihe alkoi tammikuussa 2013 (2013–2014). Toisen vaiheen tavoitteena on parantaa järjestelmän toimivuutta ja tuoda iARMS Interpolin jokaisen 190 jäsenen saataville. Hankkeeseen on kaavailtu myös aiheeseen liittyvien valmiuksien kehittämistä, koulutusta ja ampuma-aseisiin liittyvän rikollisuuden torjumiseen liittyviä rikostiedustelupalveluja.

Ampuma-asekysymystä koskevan EU:n lähestymistavan tehostamiseksi edelleen komissio (PO sisäasiat) laatii parhaillaan lokakuussa 2013 julkaistavaa tiedonantoa niiden alojen erittelemiseksi, joilla olisi toteutettava lainsäädäntö- ja operatiivisia toimia. Tiedonannossa kartoitetaan lainvalvonnan kannalta nykyisiä EU:n toimia ampuma-aseiden laittoman kaupan vähentämiseksi ja esitellään toimia, joita tällä alalla olisi komission näkemyksen mukaan tulevaisuudessa toteutettava. Komissiossa ollaan myös parhaillaan laatimassa asiaa koskevaa vuoden 2015 ampuma-asepakettia, johon kuuluu mahdollisesti lainsäädäntöehdotuksia ensinnäkin ampuma-aseiden käytöstä poistamiseen ja merkintään liittyvistä menettelyistä ja toiseksi ampuma-aseiden laitonta kauppaa torjuvien rikosoikeudellisten seuraamusten lähentämisestä.

Ampuma-aseiden laitonta kauppaa käsittelevän komission asiantuntijaryhmän perustamista koskeva komission päätös hyväksyttiin maaliskuussa 2013, ja asiantuntijaryhmän ensimmäinen kokous on tarkoitus pitää vuoden 2013 lopussa. Ryhmä on tarkoitus koota sisäisen turvallisuuden alan asiantuntijoista, mukaan lukien ampuma-aseiden tuottajat, tutkijat ja muut henkilöt, joilla komissio katsoo olevan sellaista arvokasta asiantuntemusta, josta saattaa olla apua, kun komissio mahdollisesti laatii lainsäädäntöehdotuksia ja poliittisia aloitteita ampuma-aseiden laittoman kaupan torjumista koskevien toimenpiteiden parantamiseksi EU:n sisäisen turvallisuuden suojaamiseksi.

Lisäksi neuvosto on sisällyttänyt rikollisuuden torjuntaa koskeviin painopisteisiin vuosiksi 2014–2017 strategisen tavoitteen vähentää ampuma-aseista kansalaisille aiheutuvia riskejä. EU:n on tärkeää omaksua operatiivinen johtoasema kansainvälisten standardien tukemisessa ampuma-aseiden laittomaan kauppaan liittyvän jatkuvan ja hankalan ongelman ratkaisemiseksi. Ampuma-aseiden sisällyttäminen vuosien 2014–2017 tavoitteisiin on erinomainen tilaisuus vauhdittaa jäsenvaltioiden ja Europolin toimintaa.

Parhaillaan ollaan valmistelemassa Eurobarometri-selvitystä näkemyksistä EU:n roolista ampuma-aseiden aiheuttaman riskin ratkaisemisessa. Selvityksen on tarkoitus tavoittaa laaja joukko sidosryhmiä, mukaan lukien uhrien oikeuksia puolustavat järjestöt ja muut kansalaisjärjestöt.

d) Vientivalvonta

Aseviennin valvontaan liittyviä tiedotustoimia tehostettiin edelleen hyväksymällä kolmansia maita tukevia uusia toimia sisältävä neuvoston päätös 2012/711/YUTP. Uusiin toimiin kuuluu alueellisia seminaareja, tutustumisvierailuja, henkilöstövaihtoja ja yksilöllistä avustamista. Neuvoston päätöksen täytäntöönpano aloitettiin vuoden 2013 alussa vientivalvontaa koskevan Montenegron lakiluonnoksen tarkistamisella (maaliskuu 2013), loppukäytön valvonnasta Kaakkois-Euroopan maille Skopjessa järjestetyllä alueellisella seminaarilla (kesäkuu 2013) ja Georgian, Azerbaidžanin ja Valko-Venäjän virkamiehille suunnatulla, Ruotsin isännöimällä tutustumisvierailulla (kesäkuu 2013).

Norjan ja Ukrainan kanssa käytiin vuoden 2013 alkupuoliskolla poliittisia vuoropuheluja aseviennin valvontaan liittyvistä kysymyksistä.

II.2 Pienaseet ja kevyet aseet aiheena poliittisessa vuoropuhelussa kolmansien maiden ja alueellisten järjestöjen kanssa sekä niitä koskevat lausekkeet

Pienaseet ja kevyet aseet otettiin esille useissa poliittisissa vuoropuheluissa, joita EU käy säännöllisesti kolmansien maiden kanssa, sekä yhteistyössä alueellisten järjestöjen kanssa. Venäjän (Moskovassa 4. maaliskuuta 2013) ja Ukrainan (Brysselissä 15. toukokuuta 2013) kanssa pidettiin asesulku-, aseriisunta- ja asevalvontakysymyksiä käsitteleviä poliittiseen vuoropuheluun kuuluvia työryhmätason kokouksia. Vasta nimitetty pääneuvonantaja ja erityislähettiläs asesulku- ja aseriisunta-asioissa järjesti lukuisia epävirallisia kuulemisia eri toimijoiden kanssa tärkeiden tilaisuuksien yhteydessä, joita olivat muun muassa New Yorkissa maaliskuussa 2013 pidetty konferenssi asekauppasopimuksesta (johon osallistuivat mm. Algeria, Brasilia, Egypti, Intia, Nato, Nigeria, Meksiko, Pakistan, Yhdysvallat, Venezuela, UNODA, Vietnam, Indonesia, Kazakstan, Peru, Venäjä, Singapore, Etelä-Afrikka ja Thaimaa), Genevessä huhti–toukokuussa 2013 pidetty ydinsulkusopimuksen valmistelukomitean toinen kokous (mm. Egypti, Arabiliitto, Etelä-Afrikka ja Peru) ja Haagissa huhtikuussa 2013 pidetty kemiallisten aseiden kieltosopimuksen kolmas tarkistuskonferenssi (mm. Kemiallisten aseiden kieltojärjestö ja Yhdysvallat).

Pienaseita ja kevyitä aseita koskevan määräyksen sisällyttämisestä EU:n ja kolmansien maiden välisiin sopimuksiin joulukuussa 2008 annettujen neuvoston päätelmien mukaisesti tällaisten määräysten sisällyttämisestä EU:n sekä Afganistanin, Australian, Brunein, Kanadan, Japanin, Kazakstanin, Malesian, Mercosurin, Uuden-Seelannin ja Singaporen välisiin sopimuksiin neuvotellaan parhaillaan kyseisten maiden kanssa.

II.3 EU:n erityinen hankeapu kolmansille maille ja alueellisille järjestöille

a) Länsi-Balkan

I Huhtikuun 1 päivänä 2013 käynnistettiin jatko-ohjelma, jolla on tarkoitus parantaa edelleen vakautusvälineen lyhyen aikavälin osan kautta Bosnia ja Hertsegovinassa sellaisten yksittäisten henkilöiden ja paikallisyhteisöjen turvallisuus- ja kehitysnäkymiä, joihin ampumatarvikevarastoissa tapahtuvat räjähdysonnettomuudet vaikuttaisivat. Ohjelmassa keskitytään ainoastaan erittäin vaarallisiin ja epävakaisiin ampumatarvikkeisiin, jotka on ilmoitettu hävitettäväksi huonon kunnon vuoksi, sekä ampumatarvikevarastojen turvallisuusstandardien parantamiseen. Jälkimmäinen osa toteutetaan yhdessä Bosnia ja Hertsegovinassa olevan Etyjin valtuuskunnan kanssa. Ohjelma auttaa myös parantamaan Bosnia ja Hertsegovinan hallituksen ampumatarvikkeiden tarkastus- ja seurantamekanismeja ja edistämään viranomaisten laki- ja hallintoasiantuntemusta ja hyviä käytäntöjä.

II Laittoman asekaupan torjumisesta Länsi-Balkanilla annetussa Tiranan julistuksessa vahvistettujen sitoumusten perusteella EU:n edustusto ja EU:n erityisedustaja Bosnia ja Hertsegovinassa tekivät läheistä yhteistyötä YK:n kehitysohjelman (UNDP) kanssa 18. ja 19. kesäkuuta 2013 järjestetyn asevalvontaa EU:n laajentumisen yhteydessä käsitelleen ministerikonferenssin järjestelyissä ja toteutuksessa. Konferenssi oli osoitettu asevalvonnan alalla toimiville Bosnia ja Hertsegovinan viranomaisten korkean tason edustajille sekä tätä kysymystä käsitteleville kansainvälisille järjestöille. Konferenssin pääaiheet olivat laittoman asekaupan tehokas torjuminen ja laittomien aseiden kerääminen koko Bosnia ja Hertsegovinan alueella. EU:n edustusto ja EU:n erityisedustaja Bosnia ja Hertsegovinassa olivat yhteydessä Europoliin, mistä oli hyötyä niiden konferenssissa pitämissä puheenvuoroissa, jotka käsittelivät Länsi-Balkanin maista EU:hun salakuljetettujen laittomien aseiden vaikutuksia. Lisäksi EU:n edustusto ja EU:n erityisedustaja Bosnia ja Hertsegovinassa johtivat paneelikeskustelua laittomasta asekaupasta ja pitivät esityksen tätä alaa koskevista tärkeimmistä EU:n vaatimuksista ja standardeista. Bosnia ja Hertsegovinan viranomaisia kehotettiin harkitsemaan aseiden hankinnan ja hallussapidon valvonnasta annetun neuvoston direktiivin 91/477/ETY ja neuvoston direktiivin 91/477/ETY muuttamisesta annetun direktiivin 2008/51/EY asiaankuuluvien säännösten saattamista osaksi kansallista lainsäädäntöä. Kyse olisi erityisesti määritelmistä, luokittelusta, merkintäjärjestelmästä ja tehostetusta yhteistyöstä laittoman asekaupan alalla. Konferenssin osanottajat totesivat, että laittoman asekaupan torjuminen edellyttää tehokkaampaa lainvalvonta-alan yhteistyötä, tiedon ja tiedustelutiedon vaihtamista sekä lainsäädäntökehyksen lähentämistä edelleen kansainvälisiin ja EU:n standardeihin. Konferenssissa myös todettiin, että kampanja laittomien aseiden keräämiseksi Bosnia ja Hertsegovinassa olisi toteutettava samanaikaisesti koko maassa ja pienten aseiden valvontaa koskevien kansainvälisten standardien mukaisesti.

III EU harkitsee parhaillaan aikaisemman tukensa jatkamista pienaseiden ja kevyiden aseiden valvonnasta vastaavalle Kaakkois-Euroopan selvitystoimistolle (SEESAC) pienaseiden ja kevyiden aseiden laittoman kaupan muodostamien uhkien vähentämiseksi edelleen Kaakkois-Euroopassa. Neuvoston päätöksen 2010/179/YUTP onnistuneen täytäntöönpanon pohjalta sen soveltamisalaa voitaisiin laajentaa mahdollisella jatkohankkeella Moldovan tasavaltaan ja Kosovoon (1) ja vahvistaa samalla alueellista yhteistyötä, joka on tehokkain tapa varmistaa pitkän tähtäimen vaikutukset ja kestävyys.

IV EUFOR Althea -operaatio osallistui edelleen kansainvälisen yhteisön toimiin, joiden tarkoituksena on ratkaista Bosnia ja Hertsegovinan puolustusministeriön tavanomaisten ampumatarvikkeiden ylijäämävarastojen ongelma.

b) Etyjin alue

Pienaseiden ja kevyiden aseiden laittoman kaupan ja liiallisen keskittymisen riskiä Euroopan turvallisuus- ja yhteistyöjärjestön (Etyj) toiminta-alueella vähentävän toiminnan tukemista koskevan neuvoston päätöksen 2012/662/YUTP puitteissa toteutettiin seuraavat toimet raportointikauden aikana:

Wienissä järjestettiin 24.–26. huhtikuuta 2013 kahdelletoista Kaakkois- ja Itä-Euroopan sekä Kaukasuksen maalle asiantuntijatason koulutus pienaseiden ja kevyiden aseiden välitystoiminnan valvonnan täytäntöönpanosta. Koulutuksessa käsiteltiin erityisesti tutkinnan ja syytteeseenpanon tekniikoita. Koulutuksen järjesti Etyj yhdessä Yhdistyneen kuningaskunnan asiantuntijoiden kanssa ja siihen myötävaikuttivat myös UNODA, UNODC sekä Yhdysvaltojen vientivalvonta- ja rajaturvallisuusohjelma. Osanottajille luennoitiin tutkinnan ja syytteeseenpanon lainsäädännöstä, menettelyistä ja tekniikoista, ja he myös osallistuivat kahden esimerkkitapauksen käsittelyyn. Koulutuksessa painotettiin muun muassa tarvetta tehostaa välitystä koskevaa nykyistä lainsäädäntöä joissakin maissa, erityisesti rikoslainsäädännön osalta. Tätä kysymystä koskevat jatkotoimet ovat parhaillaan harkinnassa.

Etyjin osallistujavaltioille esiteltiin Minskissä 28.–30. toukokuuta 2013 sähköinen rekisterinpidon sovellus pienaseita ja kevyitä aseita sekä ampumatarvikkeita varten. Nyt on aloitettu kuuden kuukauden kokeilujakso, johon osallistuvat aktiivisesti Albanian, Bosnia ja Hertsegovinan, Kazakstanin, Kirgisian, Moldovan tasavallan, Montenegron, Serbian ja Tadžikistanin puolustusministeriöt. Niille on toimitettu testausta varten kannettavat tietokoneet, joihin ohjelmisto on asennettu, sekä käyttöohjeet. Muutama muu Etyjin osallistujavaltio on ilmoittanut haluavansa lisätietoa ohjelmistosta voidakseen liittyä hankkeeseen myöhemmin. Ohjelmisto on myös tarkoitus kääntää englannin, serbokroatian ja moldovan kielelle.

Neuvoston päätökseen liittyvissä toimissa pienaseiden ja kevyiden aseiden varastoinnin fyysisen turvallisuuden parantamiseksi sekä pienaseiden ja kevyiden aseiden hävittämiseksi Valko-Venäjällä ja Kirgisiassa keskityttiin tarvittavan lainsäädäntökehyksen kehittämiseen ja tulevien konkreettisten täytäntöönpanotoimien alustavaan suunnitteluun.

c) Afrikka

I Tavanomaisten aseiden valvontaa koskevaa EU:n, Kiinan ja Afrikan välistä vuoropuhelua ja yhteistyötä edistävien toimien tukemista koskevan neuvoston päätöksen 2012/121/YUTP täytäntöönpanoa jatkettiin vuoden 2013 alkupuoliskolla. Hankkeesta on tähän mennessä saatu joitakin konkreettisia tuloksia tietoisuuden ja vuoropuhelun lisäämisessä Kiinan, EU:n ja Afrikan valtioiden kansalaisyhteiskunnan, teollisuuden ja hallituksen edustajien keskuudessa pienaseiden ja kevyiden aseiden laittoman kaupan ja liiallisen keskittymisen torjumisesta Afrikassa ja etenkin itäisessä Afrikassa. Tähän mennessä on järjestetty yli 30 kahdenvälistä kokousta Afrikassa, Kiinassa ja EU:n jäsenvaltioissa sekä kolme Afrikan, Kiinan ja EU:n tavanomaisten aseiden asiantuntijatyöryhmän kokousta, yksi tutustumisvierailu Etelä-Sudaniin sekä 2. ja 3. heinäkuuta 2013 Nairobissa alueellinen konferenssi laittomien pienaseiden ja kevyiden aseiden sekä ampumatarvikkeiden torjumisesta itäisessä Afrikassa. Afrikan, Kiinan ja EU:n tavanomaisten aseiden asiantuntijatyöryhmä vastasi konferenssin järjestämisestä ja isäntänä toimivat Afrikan rauhanfoorumi ja Saferworld-järjestö yhteistyössä Kenian kansallisen pienasevalvonnan yhteysyksikön (KNFP) ja Suurten järvien alueen, Afrikan sarven ja niiden naapurivaltioiden pienaseiden alueellisen keskuksen (RECSA) kanssa. Konferenssi täydensi merkittävällä tavalla RECSAlle vakautusvälineen puitteissa annettavaa tukea (katso jäljempänä II kohta). Kiina on osallistunut kaikkiin näihin toimiin entistä aktiivisemmin, myös korkean tason sotilasasiantuntijoiden tasolla. Sanomalehtiartikkeleissa on alettu kiinnittää huomiota laittomiin pienaseisiin ja kevyisiin aseisiin Afrikassa ja esittää ehdotuksia siitä, mitä Kiina voisi tehdä ongelman ratkaisemiseksi. Nairobin konferenssi sai myös merkittävää huomiota kiinalaisen median taholta. Lisäksi asiaan liittyvän materiaalin kääntäminen edistää laajempaa tietoisuutta pienaseisiin ja kevyisiin aseisiin liittyvästä ongelmasta Afrikassa ja yksityiskohtien parempaa tuntemusta. Käännöshanke on myös luonut tilaisuuksia vuoropuhelulle ja keskusteluille pienaseiden ja kevyiden aseiden siirtojen vastuullisesta valvonnasta tutkijoiden, ajatushautomoiden, asiantuntijoiden ja opiskelijoiden kesken. Afrikan, Kiinan ja EU:n tavanomaisten aseiden asiantuntijatyöryhmän jäsenten välille on kehittynyt hyvä yhteistyödynamiikka. He osallistuvat yhdessä toimintapoliittiseen vuoropuheluun, järjestävät kuulemisia virkamiesten ja kansalaisyhteiskunnan edustajien kanssa sekä osallistuvat tiedonhankintavierailuille paikan päällä. Asiantuntijaryhmällä on merkittäviä ja monipuolisia kokemuksia ja verkostoja, joita hankkeessa voidaan hyödyntää tavoitteiden saavuttamiseksi. Näihin kuuluvat muiden muassa Kiinan asevoimat, Kiinan ulkoministeriö, Alankomaiden asevoimat, Yhdistyneiden kansakuntien aseriisuntaoperaatiot, Yhdistyneiden kansakuntien asesulun tutkintaryhmät, Etelä-Sudanin asevoimat, Etelä-Sudanin pienaseiden valvonnasta vastaava toimisto, Ugandan poliisivoimat, Ugandan kansallinen pienaseiden ja kevyiden aseiden valvonnan yhteysyksikkö, Kenian ulkoministeriö, Nairobissa toimiva pienaseiden alueellinen keskus (RECSA), useat pienaseisiin ja kevyisiin aseisiin liittyvät hallitusten ja valtioista riippumattomien järjestöjen konkreettiset hankkeet sekä lukuisat yhteydet diplomaatteihin, virkamiehiin ja kansalaisyhteiskunnan edustajiin Euroopassa, Kiinassa ja Afrikassa. Hankkeeseen kuuluvat toimintapoliittiset vuoropuhelut ja tiedotustoimet ovat myös olleet keskeisessä asemassa pienaseisiin ja kevyisiin aseisiin liittyvän kysymyksen palauttamisessa Kiinan ja Afrikan yhteistyöfoorumin (FOCAC) asialistalle. FOCACin viidennessä ministerikokouksessa Kiina sitoutui tukemaan Afrikan ponnisteluja pienaseiden ja kevyiden aseiden laittoman kaupan ja liikkeiden torjumiseksi (2.6 kohta, FOCACin viides ministerikokous, Pekingin toimintasuunnitelma 2013–2015).

II EU jatkoi vakautusvälineen pitkän aikavälin osan puitteissa ampuma-aseiden ja ampumatarvikkeiden laittoman keskittymisen ja kaupan torjuntaa Afrikassa tukevan hankkeen täytäntöönpanoa Nairobissa sijaitsevan pienaseiden ja kevyiden aseiden alueellisen keskuksen (RECSA) kautta. Hanke edistää Afrikan ja EU:n yhteisen strategian rauha- ja turvallisuusosion täytäntöönpanoa. Hankkeen keskeisiin toimintoihin sisältyy kohdemaiden ja RECSAn toimielinten vahvistaminen, pienaseiden ja kevyiden aseiden tehokkaan hallinnoinnin edistäminen (aseiden merkitseminen, rekisterinpito, varastojen hallinnointi ja hävittäminen) sekä pienaseita ja kevyitä aseita koskevan tiedon tuottaminen. Nykyinen tuki RECSAlle päättyi kesäkuussa 2013 sen jälkeen, kun Saharan eteläpuolisen Afrikan maiden pienaseisiin ja kevyisiin aseisiin liittyvien alueellisten ja kansainvälisten sitoumusten täytäntöönpanoastetta koskeva tutkimus oli saatettu loppuun. Joulukuussa 2012 sovittiin, että EU aloittaa RECSAn tukemisen toisen vaiheen heinäkuussa 2013 hankkeen ensimmäisen vaiheen päätyttyä.

III Neuvosto hyväksyi 24. kesäkuuta 2013 päätöksen 2013/320/YUTP, jolla annetaan enintään 5 miljoonaa euroa EU:n tukea Libyan viranomaisten avustamiseksi niiden mittavassa tehtävässä turvata hallussaan oleva haasteellisen suuri määrä tavanomaisten aseiden ja ampumatarvikkeiden varastoja. EU tarjoaa tätä tukea Libyan vastuullisille viranomaisille auttaakseen niitä pysäyttämään tavanomaisten aseiden ja ampumatarvikkeiden jatkuvan hallitsemattoman leviämisen, joka aiheuttaa edelleen turvattomuutta Libyassa, sen naapurimaissa ja koko alueella. Tämä apu on osa EU:n kokonaisvaltaista lähestymistapaa, jolla tuetaan Libyan siirtymistä demokratiaan, pysyvään rauhaan ja turvallisuuteen. Neuvoston päätös täydentää EU:n Libyassa toteutettavan rajavalvonnan avustusoperaation toimia, joilla pyritään kehittämään Libyan kykyä parantaa maa-, meri- ja ilmarajojensa turvallisuutta lyhyellä aikavälillä sekä valmistelemaan laajempaa yhdennetyn rajaturvallisuuden strategiaa pitkällä aikavälillä.

IV Lisäksi Tanskan kirkon ulkomaanavun ja Tanskan pakolaisneuvoston yhteinen hanke, joka saa rahoitusta vakautusvälineen lyhyen aikavälin osasta, on antanut syyskuusta 2012 alkaen Libyan siviiliväestölle koulutusta pienaseisiin ja kevyisiin aseisiin liittyvistä riskeistä. Koulutuksen tavoitteena on, että näihin aseisiin liittyvien onnettomuuksien ja itse aseiden määrä vähenisi. Tanskan kirkon ulkomaanapu edistää lisäksi paikallisviranomaisten kanssa pienaseiden ja kevyiden aseiden turvallista hallinnointia koskevia menettelytapoja aseellisen väkivallan ehkäisemiseksi. Miinojen ja räjähtämättömien taisteluvälineiden raivauksesta on tähän mennessä järjestetty 11 koulutusta sisä- ja puolustusministeriöille. Tripolin alueella puhdistettiin 96 800 m2 suuruinen alue. Eteläisen Sabhan alueella allekirjoitettiin sopimus räjähteiden raivaajien kouluttamiseksi ja 2 452 henkilölle maahanmuuttajayhteisöissä, palolaitoksissa ja kouluissa on annettu opastusta miinojen ja räjähtämättömien taisteluvälineiden aiheuttamista vaaroista.

V Vakautusvälineen lyhyen aikavälin osasta rahoitusta saavat kaksi muuta Afrikassa toteutettavaa hanketta, jotka tukevat edelleen 1) Etelä-Sudanin hallituksen avustamista asevalvonnassa erityisesti kehittämällä valmiuksia vähentää rauhanomaisesti Etelä-Sudanin siviiliväestön hallussa olevien valvomattomien pienaseiden ja kevyiden aseiden lukumäärää ja 2) Nigerin hallituksen avustamista sen pienaseita ja kevyitä aseita koskevaan ECOWASin yleissopimukseen ja YK:n toimintaohjelmaan liittyvien sitoumusten tehokkaassa täytäntöönpanossa. UNDP toteuttaa molemmat hankkeet.

d) Keski-Amerikka

I EU jatkoi myös Keski-Amerikan pienaseiden ja kevyiden aseiden valvontaohjelmaa (CASAC) tukevan hankkeen täytäntöönpanoa. Vakautusvälineen pitkän aikavälin osan kautta hankkeessa, jota UNDP toteutti aiemmin, siirryttiin tuen toiseen vaiheeseen syyskuussa 2012 siten, että toteuttamisyhteistyökumppanina on Keski-Amerikan integraatiojärjestelmän (SICA) turvallisuuskomitea. EU:n hankkeen CASACin aloitteeseen antaman panoksen tavoitteena on perustan luominen alueelliselle rakenteelle ja pitkän aikavälin strategialle laittoman asekaupan torjumiseksi Keski-Amerikassa sekä kansallisesti että alueellisesti. Hanke toteutetaan Keski-Amerikassa ja naapurimaissa Karibian alue mukaan lukien (erityisesti keskitytään Belizeen, Guatemalaan, El Salvadoriin, Hondurasiin, Nicaraguaan, Costa Ricaan ja Panamaan). Keskeisiin toimintoihin sisältyy alueellisia ja kansallisia valistuskampanjoita ja konferensseja, kansallisten koordinointimekanismien ja rekisterijärjestelmien vahvistamista sekä rajat ylittäviä hankkeita ja koulutusta eri alueilla.

II Lisäksi EU valmistelee parhaillaan mahdollista neuvoston päätöstä tukeakseen pienaseiden ja kevyiden aseiden valvontaa täydentäviä lisätoimia Keski-Amerikassa ja erityisesti vastatakseen YUTP:n tavoitteisiin, jotka koskevat yhdessä Latinalaisen Amerikan ja Karibian alueen rauhan, aseriisunnan ja kehityksen YK:n aluekeskuksen (UNLIREC) ja Keski-Amerikan pienaseiden ja kevyiden aseiden valvontaohjelman (CASAC) kanssa toteutettavia tarvittavia toimia, joilla pyritään tehokkaasti torjumaan pienaseiden ja kevyiden aseiden sekä ampumatarvikkeiden laitonta keskittymistä ja kauppaa kyseisellä alueella.

III Vakautusvälineen lyhyen aikavälin osa tukee lisäksi kestävän kehityksen koulutusinstituuttia (Instituto de Enseñanza para el Desarrollo Sostenible) pienaseisiin ja kevyisiin aseisiin liittyvien Keski-Amerikan turvallisuusstrategian osien täytäntöönpanossa, erityisesti kansalaisyhteiskunnan tukemisessa pienaseisiin ja kevyisiin aseisiin liittyvien rikosten ja aseellisen väkivallan torjumisessa ja ehkäisemisessä.

(1) Tämä nimitys ei vaikuta asemaa koskeviin kantoihin, ja se on YK:n turvallisuusneuvoston päätöslauselman 1244 (1999) ja Kansainvälisen tuomioistuimen Kosovon itsenäisyysjulistuksesta antaman lausunnon mukainen.